**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 02.05.2020, ora 08.00 – 03.05.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 03.05.2020, ora 7.00**

**RÂURI**

**Debitele au fost,** **în general, în creștere,** ca urmare precipitațiilor căzute în interval, cedării apei din stratul de zăpadă aferent zonelor montane înalte și propagării, exceptând râurile din bazinele hidrografice: Crasna, Barcău, Crișul Negru, Crișul Alb, Crișul Repede, Vedea, Argeș, Ialomița şi râurile din Dobrogea, unde au fost relativ staţionare.

S-au produs scurgeri importante pe versanți, torenți și pâraie și creșteri semnificative de niveluri și debite pe unele unele râuri mici din Maramureș, Transilvania, Banat, Crișana şi Moldova datorită precipitațiilor sub formă de averse, temporar accentuate, căzute în interval.

Debitele se situează la valori sub 30% din normalele lunare, mai mari (în general la valori cuprinse între 30-50%) pe râurile din bazinele hidrografice: Vişeu, Iza, Tur, Someșul Mic, Crișul Repede, Arieș, Bârzava, în bazinul hidrografic al Jiului, pe unii afluenți ai Mureșului superior, ai Oltului inferior, pe cursurile râurilor Teleorman și Neajlov, pe râurile din Dobrogea și pe cele din bazinul superior și mijlociu al Bistriței şi peste medie doar pe unele râuri din Dobrogea.

**În interval au fost emise 3 atenționări hidrologice pentru fenomene imediate.**

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi, în general, în creștere** ca urmare a precipitațiilor prognozate, cedării apei din stratul de zăpadă aferent zonelor montane înalte și propagării.

Scurgeri importante pe versanți, torenți, pâraie, cu posibile efecte de inundații locale, se pot produce pe unele râuri mici din zonele de deal și munte din nordul, centrul și vestul țării datorită averselor, temporar accentuate, prognozate.

**DUNĂRE**

**Debitul la intrarea în ţară** (secţiunea Baziaş) **în intervalul 02-03.05.2020 a fost în creștere ușoară, având valoarea de 3250 m3/s**, sub media multianuală a lunii **mai (7250 m3/s).**

În aval de Porţile de Fier debitele au fost în creștere la Gruia și în scădere pe sectorul Calafat-Tulcea.

Debitul la intrarea în ţară (secţiunea Baziaş) va fi în creştere uşoară (3300 m3/s).

În aval de Porţile de Fier debitele vor fi în creștere pe sectorul Gruia-Calafat, staționare la Bechet și în scădere pe sectorul Corabia-Tulcea.

**2.** **Situaţia meteorologică în intervalul 29.04.2020, ora 08.00 –30.04.2020, ora 06.00**

**Administraţia Naţională de Meteorologie (A.N.M.) a emis la 02.05.2020, la ora 13.00, atenţionarea meteorologică nr. 35, alc**ă**tuit**ă **din dou**ă **mesaje, astfel:**

**MESAJ 1-informare meteorologică vizând manifestări de instabilitate atmosferică în toată ţara, valabilă în intervalul 02.05.2020, ora 13:00-03.05.2020, ora 12:00: „instabilitatea atmosferică va fi temporar accentuată** în cea mai mare parte a țării, dar **mai ales în regiunile estice, sud-vestice și în zona montană**. Vor fi perioade în care se vor semnala averse, frecvente descărcări electrice, intensificări ale vântului, vijelii și căderi de grindină. În intervale scurte de timp sau prin acumulare, cantitățile de apă vor depăși 15...25 l/mp, iar pe arii restrânse 35...40 l/mp;”

**MESAJ 2-atenţionare meteorologică COD GALBEN vizând manifestări de instabilitate atmosferică temporar accentuată și ploi însemnate cantitativ, valabilă în intervalul 03.05.2020, ora 12:00-04.05.2020, ora 22:00: „în Muntenia, Moldova și local în Transilvania, Oltenia și Dobrogea vor fi perioade cu instabilitate atmosferică accentuată, ce se va manifesta prin averse ce vor avea și caracter torențial, iar în intervale scurte de timp sau prin acumulare se vor înregistra cantități de apă ce vor depăși local 25...30 l/mp și pe arii restrânse, mai ales în Muntenia și în zona de munte, 40...60 l/mp. Vor fi frecvente descărcări electrice, intensificări ale vântului cu viteze, în general, de 60...70 km/h, vijelii și, izolat, grindină. Astfel de fenomene se vor semnala și în restul teritoriului, dar pe arii mai restrânse.**”

Această atenţionare meteorologică a fost transmisă de Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:*

*-către toate prefecturile (42 de prefecturi)-****informare meteorologică;***

*-către prefecturile judeţelor: ALBA, ARGEŞ, BACĂU, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CĂLĂRAŞI, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MUREŞ, NEAMŢ, OLT, PRAHOVA, SIBIU, SUCEAVA, TELEORMAN, TULCEA, VASLUI, VÂLCEA, VRANCEA şi Municipiul BUCUREŞTI (34 de prefecturi)-****COD GALBEN****.*

**În ţară** vremea s-a menținut în general instabilă. Pe parcursul zilei, în regiunile estice, sud-vestice și în zonele de deal și de munte, iar noaptea îndeosebi în jumătatea de vest a țării, înnorările au fost temporar accentuate și s-au semnalat pe arii extinse averse, frecvente descărcări electrice şi intensificări de scurtă durată ale vântului. În restul teritoriului cerul a fost variabil, iar astfel de fenomene s-au observat pe spații mici. Cu datele de la ora 03.00, în intervale scurte de timp sau prin acumulare, cantitățile de apă au depășit 15...20 l/mp pe arii restrânse în sud-vestul țării și izolat în Moldova, totalizându-se până la 38 l/mp în localitatea Gorban (județul Iași), unde s-au consemnat și căderi de grindină. Din surse externe, grindină de dimensiuni mici a mai căzut și pe raza municipiului Galați. A nins la munte, la altitudini de peste 2000 m. Temperaturile maxime s-au încadrat între 16 grade la Oravița și Sulina și 27 de grade la Titu și București-Filaret. La ora 06.00, se înregistrau valori termice cuprinse între 4 grade la Joseni, Miercurea Ciuc și Toplița și 15 grade la Câmpina. Spre sfârșitul intervalului, izolat, a fost ceață pe litoral.

**Observație:** în intervalul de diagnoză au fost în vigoare 21 de mesaje de fenomene meteorologice periculoase imediate, după cum urmează:

-2 avertizări cod portocaliu emise de SRPV Bacău;

-19 atenționări cod galben, dintre care 11 emise de SRPV Bacău, 5 de SRPV Constanța, 2 de CNPM pentru Muntenia și o atenționare de SRPV Timișoara.

**La Bucureşti** vremea a fost mai caldă decât în mod obișnuit pentru începutul lunii mai. Cerul a fost variabil, cu unele înnorări noaptea, iar vântul a suflat slab și moderat. Temperatura maximă a fost de 26 de grade la Afumați și Băneasa și 27 de grade la Filaret, iar la ora 06.00 se înregistrau 9 grade la Băneasa și 13 grade la Filaret și Afumați.

**3. Prognoza meteorologică în intervalul 03.05.2020, ora 08.00–04.05.2020, ora 8.00**

**În ţară, vremea va fi instabilă** și se va răci față de ziua precedentă. **În Muntenia, Moldova, local în Transilvania, Oltenia, Dobrogea și pe spații mai mici în restul teritoriului, instabilitatea atmosferică accentuată se va manifesta prin averse ce vor avea și caracter torențial, iar în intervale scurte de timp sau prin acumulare, se vor înregistra cantități de apă ce vor depăși local 25...30 l/mp și pe arii restrânse, mai ales în Muntenia și în zona de munte, 40...60 l/mp. Vor fi frecvente descărcări electrice, intensificări ale vântului cu viteze, în general, de 60...70 km/h, vijelii și, izolat, grindină.** În zona montană, la altitudini mari, precipitațiile vor fi și sub formă de măzăriche, lapoviţă sau ninsoare. Temperaturile maxime se vor încadra între 14 și 21 de grade, iar cele minime, între 5 și 13 grade.

**La Bucureşti, vremea va fi în general instabilă. Temporar înnorările vor fi accentuate, se vor semnala averse, descărcări electrice şi intensificări de scurtă durată ale vântului. Cu o probabilitate mai ridicată, începând de după-amiază și până la sfârșitul nopții, în intervale scurte de timp sau prin acumulare, cantitățile de apă vor depăși 20...30 l/mp și posibil peste 40 l/mp**. Temperatura maximă, în scădere față de ziua precedentă, se va situa în jurul valorii de 19 grade, iar cea minimă va fi de 11...12 grade.

***II. CALITATEA APELOR***

**Pe râurile interioare**

**A.B.A. Mureş** revine cu informații despre evacuarea de ape neepurate în râul Mureș de la stația de epurare Cristești a Aquaserv, jud. Mureș, din data de 01.05.2020. Aceasta a fost stopată în data de 02.05.2020, la ora 11:30.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**G.N.M.-C.J. Hunedoara și A.P.M. Hunedoara** informează telefonic că în seara zilei de 02.05.2020 a izbucnit un incendiu care a afectat o suprafaţă de cca 100 mp în orașul Haţeg. Au ars diverse tipuri de deșeuri (material plastic, anvelope) și vegetaţie. I.S.U. Hunedoara a intervenit pentru stingere cu o autospecială, incendiul fiind lichidat în proporţie de 90%. Se va reveni cu informaţii.

**I.G.S.U.** informează telefonic că în seara de 02.05.2020 a fost semnalat un incendiu la o groapă de gunoi improvizată din zona municipiului Baia Mare, jud. Maramureș, care a afectat o suprafaţă de cca 500 mp. I.S.U. Maramureș intervine cu două autospeciale pentru stingere. Se va reveni cu informaţii.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**